CELEX: 32020R0423
Language: lt
Date: 2020-03-19 00:00:00
Title: Komisijos igyvendinimo reglamentas (ES) 2020/423 2020 m. kovo 19 d. kuriuo iš dalies keičiamos Reglamento (EB) Nr. 1010/2009 nuostatos dėl su trečiosiomis valstybėmis sudarytų administracinių susitarimų dėl jūrų žuvininkystės produktams būtinų sugautų žuvų kiekio sertifikatų

20.3.2020   
               
               
                  LT
               
               
                  Europos Sąjungos oficialusis leidinys
               
               
                  L 84/15
               
            
         KOMISIJOS IGYVENDINIMO REGLAMENTAS (ES) 2020/423
         2020 m. kovo 19 d.
         kuriuo iš dalies keičiamos Reglamento (EB) Nr. 1010/2009 nuostatos dėl su trečiosiomis valstybėmis sudarytų administracinių susitarimų dėl jūrų žuvininkystės produktams būtinų sugautų žuvų kiekio sertifikatų
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. rugsėjo 29 d. Tarybos reglamentą (EB) Nr. 1005/2008, nustatantį Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti (1), visų pirma į jo 20 straipsnio 4 dalį,
         kadangi:
         
                     (1)
                  
                  
                     su trečiosiomis valstybėmis sudaryti administraciniai susitarimai dėl žuvininkystės produktams būtinų sugautų žuvų kiekio sertifikatų išvardyti 2009 m. spalio 22 d. Komisijos reglamento (EB) Nr. 1010/2009, kuriuo nustatomos išsamios Reglamento (EB) Nr. 1005/2008 įgyvendinimo taisyklės (2), IX priede. Šiuose susitarimuose pateikti atitinkamų trečiųjų valstybių kompetentingų institucijų patvirtinti sugautų žuvų kiekio sertifikatų pavyzdžiai;
                  
               
                     (2)
                  
                  
                     Jungtinės Amerikos Valstijos pakoregavo savo sugautų žuvų kiekio sertifikato pavyzdį, visų pirma atsižvelgdamos į Komisijos sukurtą naują IT priemonę CATCH, skirtą Sąjungos sugautų žuvų kiekio sertifikavimo sistemai;
                  
               
                     (3)
                  
                  
                     todėl Reglamento (EB) Nr. 1010/2009 IX priedą reikėtų atitinkamai iš dalies pakeisti;
                  
               
                     (4)
                  
                  
                     šiame reglamente nustatytos priemonės atitinka Žuvininkystės ir akvakultūros komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1010/2009 IX priedas iš dalies keičiamas pagal šio reglamento priedą.
         
         
            2 straipsnis
            Įsigaliojimas
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 19 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 286, 2008 10 29, p. 1.
         
            (2)  2009 m. spalio 22 d. Komisijos reglamentas (EB) Nr. 1010/2009, kuriuo nustatomos išsamios Tarybos reglamento (EB) Nr. 1005/2008, nustatančio Bendrijos sistemą, kuria siekiama užkirsti kelią neteisėtai, nedeklaruojamai ir nereglamentuojamai žvejybai, atgrasyti nuo jos ir ją panaikinti, įgyvendinimo taisyklės (OL L 280, 2009 10 27, p. 5).
      
      
         
            PRIEDAS
            Reglamento (EB) Nr. 1010/2009 IX priedo 2 skirsnis pakeičiamas taip:
            
               „2 skirsnis
               
                  JUNGTINĖS AMERIKOS VALSTIJOS
               
               SUGAUTŲ ŽUVŲ KIEKIO SERTIFIKAVIMO SISTEMA
               Pagal Reglamento (EB) Nr. 1005/2008 12 straipsnio 4 dalį to paties reglamento 12 straipsnyje ir II priede nurodytas sugautų žuvų kiekio sertifikatas žuvininkystės produktų, gautų iš su Jungtinių Amerikos Valstijų vėliava plaukiojančių žvejybos laivų sužvejotų žuvų, atveju pakeičiamas JAV sugautų žuvų kiekio sertifikatu, grindžiamu JAV sugautų žuvų kiekio sertifikavimo sistema (aprašyta 2 priedėlyje); tai JAV valdžios institucijų kontroliuojama elektroninė pranešimo teikimų ir įrašų saugojimo sistema, kuria užtikrinama tokia pati valdžios institucijų kontrolė, kokios reikalaujama pagal Europos Sąjungos sugautų žuvų kiekio sertifikavimo sistemą.
               1 priedėlyje pateikiamas JAV sugautų žuvų kiekio sertifikato, pakeičiančio Europos Sąjungos sugautų žuvų kiekio sertifikatą ir reeksporto sertifikatą, pavyzdys. Peržiūrėtas JAV sugautų žuvų kiekio sertifikatas gali apimti žuvininkystės produktus, gautus iš žuvų, sugautų 2 priedėlyje aprašytų atskirų laivų arba laivų grupių.
               TARPUSAVIO PAGALBA
               Tarpusavio pagalba pagal Reglamento (EB) Nr. 1005/2008 51 straipsnį teikiama siekiant palengvinti atitinkamų Jungtinių Amerikos Valstijų ir Europos Sąjungos valstybių narių kompetentingų institucijų keitimąsi informacija ir administracinį bendradarbiavimą, remiantis Reglamente (EB) Nr. 1010/2009 išdėstytomis išsamiomis tarpusavio pagalbos teikimo taisyklėmis.
               
                  
                     1 priedėlis
                     
                        
                     
                        
                  
               
               
                  
                     2 priedėlis
                     Pagal 2019 m. pakoreguotą JAV sugautų žuvų kiekio dokumentavimo sistemą išduodami vienos formos sugautų žuvų kiekio sertifikatai, skirti žaliavinių ir perdirbtų žuvininkystės produktų siuntų eksportui iš Jungtinių Amerikos Valstijų į Europos Sąjungą (ES).
                     JAV sugautų žuvų kiekio sertifikate JAV eksportuotojai turės 1) įrašyti vieną atskirą laivą, atsakingą už sugautas žuvis arba žuvininkystės produktus, kurie sudaro atitinkamą siuntą, kartu su visa taikytina informacija, kurią būtina pateikti JAV teisėtai sugautų žuvų kiekio patvirtinime; arba 2) nurodyti laivų grupės, atsakingos už sugautas žuvis arba žuvininkystės produktus, kurie sudaro atitinkamą siuntą, pavadinimą kartu su visa taikytina informacija, kurią būtina pateikti JAV teisėtai sugautų žuvų kiekio patvirtinime.
                     Skirstymas į grupes bus naudojamas žvejybos, kuriai būdingas didelis sužvejotų žuvų sumaišymas jūroje arba krante, atveju (pavyzdžiui, įskaitant tokią žvejybą (bet ja neapsiribojant), per kurią pirminis laimikis (pvz., omarų) yra suskirstomas pagal dydį prieš siunčiant jį toliau arba per kurią įvairūs žvejybos laivai pristato žuvis pagalbiniams laivams jūroje).
                     Grupes valdys sertifikato prašantis JAV gamintojas arba perdirbėjas, taip pat jos turės būti audituojamos. Atsižvelgiant į dabartinę JAV praktiką, JAV gamintojas arba perdirbėjas bus atsakingas už visos informacijos apie laivus arba laivų, kurie prisidėjo prie siuntos, sąrašą saugojimą ir už tos informacijos pateikimą JAV Vyriausybės kompetentingai institucijai, jei ji to paprašys.
                     Galimybė nurodyti atskirą laivą arba grupę laivų leis JAV kiekvienai siuntai parengti vieną sertifikatą ir kartu prieiti prie visos laivų informacijos, susijusios su kiekviena siunta.
                     Pateikusios JAV Vyriausybės kompetentingoms institucijoms prašymą, šią informaciją galės gauti importuojančių valstybių narių valdžios institucijos.
                  
               “